Covid-19 tot pandemie verklaar | Maroela Media
Dr. Tedros Adhanom Ghebreyesus. (Foto: Salvatore Di Nolfi/Keystone via AP)
Die Wêreldgesondheidsorganisasie (WGO) het Covid-19 tot 'n pandemie verklaar.
Die aantal Covid-19-gevalle buite China het die afgelope twee weke 13-voudig toegeneem en die lande wat geraak word, het verdriedubbel.
Dr. Tedros Adhanom Ghebreyesus, direkteur-generaal van die WGO, het gesê daar is nou meer as 118 000 gevalle in 114 lande en 4 291 mense is reeds dood. "Nog duisende mense veg om hul lewe in hospitale. Ons verwag dat die aantal gevalle, die aantal sterftes en die aantal lande wat geraak word in die dae en weke wat voorlê selfs hoër gaan styg."
Volgens Ghebreyesus is die WGO bekommerd oor die vlakke van verspreiding en die erns daarvan asook die kommerwekkende vlakke van gebrek aan optrede.
"Pandemie is nie 'n woord wat ligtelik of roekeloos gebruik moet word nie. Ons het nog nooit 'n pandemie gesien wat deur 'n koronavirus veroorsaak is nie. En ons het nog nooit 'n pandemie gesien wat terselfdertyd beheer kan word nie."
Meer as 90% van die 118 000 gevalle wêreldwyd is in net vier lande aangemeld. Altesaam 81 lande het nog geen gevalle aangemeld nie en 57 lande het 10 gevalle of minder aangemeld.
"Dit is nie net 'n openbare gesondheidskrisis nie, dit is 'n krisis wat elke sektor sal raak – so elke sektor en elke individu moet betrokke raak in die stryd," het Ghebreyesus gesê.
Pres. Donald Trump het intussen aangekondig dat reise van 26 Europese lande na Amerika drasties beperk sal word. Volgens Trump sal die maand lange beperking op reise Vrydag begin, maar nie vir die Verenigde Koninkryk geld nie.
Die Amerikaanse staatsdepartement het ook 'n buitengewone wêreldwye gesondheidskennisgewing uitgereik waarin Amerikaanse burgers gewaarsku word om reise na die buiteland te heroorweeg weens die virus. Daar is reeds meer as 1 000 bevestigde gevalle van Covid-19 in Amerika.
Tom Hanks en Rita Wilson. Foto: (Jordan Strauss/Invision/AP, File)
Die Oscar-bekroonde akteur Tom Hanks het bekend gemaak dat hy en sy vrou, die aktrise Rita Wilson, albei positief getoets het vir Covid-19 in Australië waar Hanks tans aan 'n rolprent werk.
Vir die meeste mense veroorsaak die nuwe koronavirus slegs ligte tot matige simptome, soos koors en hoes. Vir sommige, veral ouer volwassenes en mense met bestaande gesondheidsprobleme, kan dit ernstige siektes veroorsaak, waaronder longontsteking.
Hoekom is daar nie lankal n verbod op mense wat die land inkom vanaf lande waar die virus reeds versprei het nie ?
Almal wat posetief getoets is kom van buite af Hulle gaan nou baie begin inkom omdat hulle hospitale vol raak
Almal sê, moenie paniekerig word nie. Hulle sê dit is ook nie so erg nie… Rerig mense? Ek moet hulle glo. Dit terwyl Suid-Afrika Government alles geheim hou van ons mense. Ek glo hierdie gaan groter word as wat ons dink. Dit gaan nie lank vat voordat SA 'n lockdown toepas nie. Ek glo nie dat die mense in rural areas weet eers van die Coronavirus nie. HIV status is ook geheim. Maw dit gaan behoorlik chaos wees as dit hand uitruk hier in ons land. Julle moet net voorberei, en genoeg kos koop, en stoor, vir net ingeval dat… Lees meer »